כמעט בכל מערכת יש כזו מגירה - של כתבותשנגנזו. רק שפה היא - לראשונה - פומבית
לא כל מידע שאני משיג שווה סיפור. למעשה הרוב לא. אבל במציאות לא שקופה כמו שלנו – אין סיבה לערום בדלי סיפורים בתיקיה עלומה. מידע רוצה וצריך להיות חופשי, וגוגל סובל הכל. סיפור לכאורה לא מעניין שמחבר בין ח״כ לבין איש עסקים זניח דווקא עשוי לעזור בתחקירים שאחרים עובדים עליהם ואין לי מושג אודותיהם. אולי זה ישלים למישהו את החתיכה החסרה בפאזל? אז החלטתי לחלוק את הבדלים שלי – כל אותם בדלים שלא היו מספיק חשובים/מעניינים/חדשים. ברוכים הבאים לניסוי בית הקברות לסיפורים. כמעט בכל מערכת יש כזו מגירה – של כתבות שנגנזו. רק שפה היא – לראשונה – פומבית. כולי תקווה שעיתונאים אחרים יזרקו פה או אצלם את הבדלים שלהם, בתוספת פרטים ליצירת קשר, ושהפוסט הזה יהיה צומת איכותית לקונטרול f (או מקום מוזר בו תוכלו לטייל בין פיסות מידע לא רלוונטיות). בפיילוט שיבצתי בדלים ראשונים: נתונים משעממים על טיסות מבקרי המדינה, יח״צנית שזכתה שוב ושוב בתקציבים מקושרים ל׳ישראל ביתנו׳ בתחקיר גנוז, מסיבת החנוכה הבעייתית של ראש הממשלה, טיסה מוזרה של אופיר אקוניס, העבודה החדשה של אודי ניסן ועוד. ׳הנון האייטמים׳ האלו ירוכזו מהיום בעמוד ייעודי. רעיון טוב? רע? אשמח לשמוע, ולהעלות לשמה גם את שאר התחקירים הגנוזים.  